IZVEDBENI SKLEP KOMISIJE (EU) 2019/995

z dne 17. junija 2019

o spremembi Izvedbenega sklepa (EU) 2016/2323 o pripravi evropskega seznama obratov za recikliranje ladij v skladu z Uredbo (EU) št. 1257/2013 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1257/2013 Evropskega parlamenta in Sveta z dne 20. novembra 2013 o recikliranju ladij in spremembi Uredbe (ES) št. 1013/2006 in Direktive 2009/16/ES (1) ter zlasti člena 16 Uredbe,

ob upoštevanju naslednjega:

(1) V skladu s členom 6(2) Uredbe (EU) št. 1257/2013 morajo lastniki ladij zagotoviti, da so ladje, namenjene za recikliranje, reciklirane izključno v obratih za recikliranje ladij, ki so navedeni na evropskem seznamu obratov za recikliranje ladij, objavljenem v skladu s členom 16 navedene uredbe.

(2) Evropski seznam je naveden v Izvedbenem sklepu Komisije (EU) 2016/2323 (2).

(3) Danska je Komisijo obvestila, da je pristojni organ v skladu s členom 14 Uredbe (EU) št. 1257/2013 izdal dovoljenje dvema obratoma za recikliranje ladij (3) na njenem ozemlju. Danska je Komisiji predložila vse ustrezne informacije za vključitev navedenih obratov na evropski seznam. Evropski seznam bi bilo zato treba posodobiti z vključitvijo navedenih obratov.

(4) Po vključitvi Uredbe (EU) št. 1257/2013 v Sporazum o Evropskem gospodarskem prostoru (4) je Norveška obvestila Komisijo, da je pristojni organ v skladu s členom 14 navedene uredbe odobril pet obratov za recikliranje ladij (5), ki se nahajajo na njenem ozemlju. Norveška je Komisiji predložila vse ustrezne informacije za vključitev navedenih obratov na evropski seznam. Evropski seznam bi bilo zato treba posodobiti z vključitvijo navedenih obratov.

(5) Komisija je v skladu s členom 15(1) Uredbe (EU) št. 1257/2013 prejela vlogo za vključitev obrata za recikliranje ladij (6) v Turčiji na evropski seznam. Potem ko je ocenila informacije in dokazila, predložene ali zbrane v skladu s členom 15 navedene uredbe, Komisija meni, da obrat izpolnjuje zahteve iz člena 13 navedene uredbe za opravljanje recikliranja ladij in vključitev na evropski seznam. Evropski seznam bi bilo zato treba posodobiti z vključitvijo navedenega obrata.

(6) Poleg tega je treba popraviti napako glede informacij v zvezi s členom 16(2)(d) Uredbe (EU) št. 1257/2013, vključenih na evropski seznam za obrat za recikliranje ladij na Finskem.

(7) Izvedbeni sklep (EU) 2016/2323 bi bilo zato treba ustrezno spremeniti.

(8) Ukrepi iz tega sklepa so v skladu z mnenjem odbora, ustanovljenega s členom 25 Uredbe (EU) št. 1257/2013 –

SPREJELA NASLEDNJI SKLEP:

Člen 1 Priloga k Izvedbenemu sklepu (EU) 2016/2323 se nadomesti z besedilom iz Priloge k temu sklepu.

Člen 2 Ta sklep začne veljati dvajseti dan po objavi v Uradnem listu Evropske unije.

V Bruslju, 17. junija 2019 Za Komisijo Predsednik Jean-Claude JUNCKER

(1) UL L 330, 10.12.2013, str. 1.

(2) Izvedbeni sklep Komisije (EU) 2016/2323 z dne 19. decembra 2016 o pripravi evropskega seznama obratov za recikliranje ladij v skladu z Uredbo (EU) št. 1257/2013 Evropskega parlamenta in Sveta o recikliranju ladij (UL L 345, 20.12.2016, str. 119).

(3) FAYARD A/S in Stena Recycling A/S.

(4) Sklep Skupnega odbora EGP št. 257/2018 z dne 5. decembra 2018 o spremembi Priloge XIII (Promet) in Priloge XX (Okolje) k Sporazumu o Evropskem gospodarskem prostoru (še ni objavljen v Uradnem listu).

(5) AF Offshore Decom, Green Yard AS, Kvaerner AS (Stord), Lutelandet Industrihamn in Norscrap West AS.

(6) Isiksan Gemi Sokum Pazarlama Ve Tic. Ltd. Sti.